**Zápisnica zo zasadnutia Obecného zastupiteľstva vo Veselom**

**zo dňa 14. 12. 2022**

Prítomní: Podľa prezenčnej listiny, ktorá tvorí súčasť zápisnice

|  |  |
| --- | --- |
| 1. | Otvorenie zasadnutia Obecného zastupiteľstva Veselé |
| 2. | Schválenie programu zasadnutia |
| 3. | Určenie overovateľov zápisnice a zapisovateľa |
| 4. | Kontrola uznesení |
| 5. | Stanovisko k rozpočtu obce Veselé |
| 6. | Schválenie rozpočtu na rok 2023, úprava rozpočtu |
| 7. | Schválenie VZN Obce Veselé |
| 8. | Schválenie odpredaja majetku obce, návrh zámeru obce Veselé |
| 9. | Rôzne |
| 10. | Diskusia |
| 11. | Záver |

1. Zasadnutie OZ otvorila V. Šipková, starostka obce. Na zasadnutí boli prítomní 6 poslanci, zo zdravotných dôvodov sa ospravedlnil  poslanec Miloš Adamec. Zastupiteľstvo bolo uznášaniaschopné.
2. V. Šipková, starostka obce, predložila návrh programu zasadnutia.
3. V. Šipková, starostka obce, predložila návrh na určenie overovateľov zápisnice poslancov RNDr. Janu Dugátovú, CSc. a Petra Glasnáka, zapisovateľku zápisnice Bc. Máriu Krátkú.
4. Uznesenia z ustanovujúceho zasadnutia obecného zastupiteľstva zo dňa 23. 11. 2022 predložila hlavná kontrolórka obce Mária Horinová.
5. Stanovisko hlavného kontrolóra obce Veselé k návrhu rozpočtu obce Veselé na rok 2023, Stanovisko hlavného kontrolóra obce Veselé k viacročnému rozpočtu obce Veselé na roky 2024-2025, Návrh plánu kontrolnej činnosti hlavného kontrolóra obce Veselé na I. polrok 2023, Záznam z kontroly pokladní obce Veselé zo dňa 11. 10. 2022, predložila hlavná kontrolórka obce Veselé Mária Horinová. Tvoria prílohu zápisnice.
6. Návrh rozpočtu obce Veselé predložila pracovníčka Obecného úradu Veselé Daniela Michalčíková:

Rozpočet obce Veselé na rok 2023 bez programovej štruktúry.

Rozpočet príjmov 795501,00 €

Rozpočet výdavkov 771613,00 €.

Rozpočet obce Veselé na roky 2024-2025. Tvoria prílohu zápisnice.

Ďalej požiadala o úpravu rozpočtu na rok 2022 do výšky skutočných príjmov a do výšky skutočných výdavkov. Rozpočet tvorí súčasť zápisnice.

Starostka obce vysvetlila prítomným, že vzhľadom na energetickú krízu, vojnu na Ukrajine a súčasnú politickú situáciu, výška príjmov obcí a miest z podielových daní nemusí byť zhodná s príjmami v rozpočte obce. Výška príjmovej časti rozpočtu je predpokladaná podľa roku 2022. Je predpoklad, že obec v roku 2023 čaká investícia do dobudovania verejnej kanalizácie a rekonštrukcie ČOV, jej rozšírenie a modernizácia, s 5% účasťou obce cca 275000,00 €. Túto sumu môže obec vykryť buď úverom, alebo kombináciou úveru a vlastných prostriedkov z rezervného fondu.

Na otázku poslankyne Strečanskej L. o aktuálnom stave vybavovania ČOV starostka obce informovala, že prebieha kontrola projektu z dôvodu verejného obstarávania na zhotoviteľa.

Poslankyňa Adriana Duračková sa spýtala na výdavkovú položku v rozpočte obce, ktorá je plánovaná na rekonštrukciu školskej kuchyne.

1. Starostka obce predložila na schválenie návrhy všeobecne záväzných nariadení obce Veselé, ktoré majú byť účinné od 1. 1. 2023:

Všeobecne záväzné nariadenie obce Veselé č. 3/2022 o dani za užívanie verejného priestranstva

Všeobecne záväzné nariadenie obce Veselé č. 4/2022 o poplatku za komunálne odpady a drobné stavebné odpady

Všeobecne záväzné nariadenie obce Veselé č. 5/2022 o dani z nehnuteľností

Všeobecne záväzné nariadenie obce Veselé č. 6/2022 o výške mesačného príspevku na čiastočnú úhradu výdavkov škôl a školských zariadení a určení miesta a času zápisu dieťaťa na plnenie povinnej školskej dochádzky v základnej škole.

Všeobecne záväzné nariadenie obce Veselé č. 2/2022 o dani za psa.

Návrhy VZN boli zverejnené na úradnej tabuli obce a webovom sídle. Tvoria prílohu zápisnice.

Poslankyňa RNDr. Jana Dugátová, CSc., pripomienkovala, že návrhy všeobecne záväzných nariadení neboli predkladané pred zasadnutím OZ a zverejnením. Bolo jej odpovedané, že tieto návrhy boli prejednávané 26. 10. 2022, kedy zasadalo ešte zastupiteľstvo predchádzajúceho volebného obdobia. Iba návrh VZN č. 4 o poplatku za komunálne odpady a drobné stavebné odpady bol znovu prejednávaný na ustanovujúcom zasadnutí OZ. Poslankyňa nesúhlasí s výškou sadzby dane za psa na rok 2023, o ktorej je presvedčená, že je veľmi nízka. Z tohto dôvodu nehlasovala za schválenie VZN o dani za psa.

K navrhovanému nariadeniu č. 3/2022 o dani za užívanie verejného priestranstva poslanci konštatovali, že toto nariadenie neplní svoju funkciu a dohodli sa na striktnom dodržiavaní záväzného nariadenia 1/2015 o parkovaní motorových vozidiel na miestnych komunikáciách a verejných priestranstvách a VZN č. 3/2022 o dani za užívanie verejného priestranstva občanmi. Občanov, ktorí porušujú VZN, či už parkujú motorovými vozidlami na verejných priestranstvách alebo uskladňujú rôzne materiály na verejných priestranstvách, vrak motorového vozidla ....., obec vyzve na podanie oznamovacej povinnosti a bude postupovať podľa platného zákona.

1. Starostka obce na základe zverejneného zámeru obce schváleného uznesením OZ č. 35/2022 zo dňa 26. 10. 2022 predložila na schválenie návrh uznesenia, ktorým sa odpredá z dôvodu hodného osobitného zreteľa nehnuteľný majetok obce a to parcela č. 1781/2 zastavané plochy a nádvoria vo výmere 121 m2 žiadateľke Márii Bučkovej, Veselé 77.
2. Rôzne

Starostka obce predložila poslancom žiadosť, ponuku Miroslava Dorčiaka, bytom Nábrežie Belanky 882/47, Partizánske – Veľké Bielice, zastúpeného Michalom Bánovským, bytom Červená 273/9, Partizánske, na základe splnomocnenia, odpredať obci Veselé nehnuteľnosti :

Súkromná betónová cesta na pozemku p. č. 73/14, k. ú. Ťapkové, obec Veselé

Vsakovacie zóny na pozemku p. č. 73/14, k. ú. Ťapkové, obec Veselé

Verejné osvetlenie na pozemku p. č. 73/14, k. ú. Ťapkové, obec Veselé

Pozemok p. č. 73/14, k. ú. Ťapkové, obec Veselé, LV 989 o rozlohe 1158 m2

Prislúchajúci chodník, za cenu 1,00 €/m2. Žiadosť tvorí prílohu zápisnice.

Starostka obce vysvetlila hlavne novozvoleným poslancom, že sa jedná o prístupovú cestu k novovybudovaným rodinným domom v časti obce Ťapkové s osvetlením, chodníkom a vsakovaním. Žiadateľ v decembri roku 2021 ponúkal odpredaj nehnuteľnosti za cenu 5 €/m2, k čomu nebolo OZ prijaté uznesenie.

Už pri tejto ponuke starostka obce vysvetlila poslancom situáciu ohľadne uvedenej cesty. Miestna komunikácia je tvaru T , susedí s parcelami č. 73/60 vo výmere 7 m2, a p. č. 73/46 vo výmere 69 m2. Tieto dve koncové parcely sú pre budúcu výstavbu obce strategické, ale majitelia, žiadateľ Miroslav Dorčiak a Tomáš Pátek, bytom D. Jurkoviča 70 Šulekovo a Filipa Pátka, Hlohova 15A, Hlohovec, nesúhlasia s ich predajom. Poslanci OZ nesúhlasia s kúpou cesty podľa ponuky vlastníkov nehnuteľnosti.

Starostka obce informovala o dohodách o spolupráci medzi zmluvnými stranami, a to obcou Rakovice, mestom Piešťany a Trnava s obcou Veselé, ktoré poskytujú vzdelávanie v centre voľného času pri ZŠ. Uvedeným zmluvným stranám obec Veselé poskytuje finančné prostriedky, pre CVČ Rakovice 7,50 € na žiaka, pre CVČ Piešťany 8,00 € na žiaka, pre CVČ Trnava 8,00 € na žiaka.

Na základe požiadavky poslanca Miloša Adamca pracovníčka Obecného úradu Daniela Michalčíková predložila obecnému zastupiteľstvu prehľad nákladov na odpadové hospodárstvo:

Náklady na odvoz odpadov zo zberného dvora: 2857,98 €

Náklady na odvoz komunálneho odpadu: 15322,28 €

Náklady na odvoz kuchynského odpadu: 6643,02 €

Náklady na odvoz zberového textilu: 264,00 €

Náklady na uloženie odpadu na skládke: 8309,29 €

Náklady na drvenie konárov: 6962,01 €

Náklady na biologicky rozložiteľný odpad: 8164,40 €

Náklady na zber elektroodpadu: 134,40 €

Náklady na vybudovanie stojiska v časti Ťapkové: 660,00 €

Náklady na zakúpenie nádob na komunálny odpad: 3510,00 €

Náklady na zakúpenie nádob na biologicky rozložiteľný odpad: 2716 €

(mesačná splátka je 388 € do 10. 4. 2026)

Faktúry sú zverejnené na webovom sídle obce.

1. Diskusia

Poslankyňa Adriana Duračková navrhla zmeniť sadzby nájomného za prenájom priestorov kultúrneho domu, vzhľadom na zvyšujúce sa náklady na prevádzku kultúrneho domu. Poslankyňa RNDr. Jana Dugátová, CSc. vyzdvihla nadštandardné vybavenie kuchyne a sociálnych zariadení kultúrneho domu v porovnaní s vybavením priestorov iných prenajímateľov, ktorí majú neporovnateľne vyššie sadzby a menší komfort. Poslanec Miloš Adamec oponoval, že kultúrny dom v obci slúži hlavne občanom obce Veselé a nie je zriadený na vytváranie zisku. Poslankyňa Lucia Strečanská navrhla úpravu sadzby v niektorých bodoch, no tieto neboli schvaľované a nakoniec sa poslanci OZ a starostka obce dohodli, že starostka obce zistí výšky sadzieb a podmienky prenájmu v okolitých obciach a tento bod programu bude prejednávaný na budúcom zasadnutí obecného zastupiteľstva.

Poslankyňa RNDr. Jana Dugátová, CSc. poukázala na stránku obce Veselé. Podľa nej je stránka neaktuálna, akoby neexistoval život v obci. V obci sa uskutočnilo množstvo akcií, či už kultúrnych alebo prebiehali a rekonštrukcie obecného majetku. Tieto skutočnosti by mala obec zverejňovať a zviditeľňovať činnosť. Starostka obce jej odpovedala, že všetky akcie a budovanie v obci má nafotené, ale nie je ten typ, ktorý by sa zviditeľňoval, no môže tieto materiály zverejniť. Stránka obce bola v auguste 2022 v rekonštrukcii, zverejnené informácie z doterajšej stránky boli prenesené na novú stránku GALILEO, je to firma, ktorá sa zaoberá vypracovávaním stránok pre samosprávu. Pracovníci obecného úradu zabezpečujú povinné zverejňovanie na webovom sídle a centrálnom registri zmlúv. Pracovníčka obecného úradu Mária Krátká povedala, že akékoľvek príspevky na stránku obce môžu poslanci OZ predložiť na obecný úrad a bude zabezpečené ich zverejnenie, ale aby spĺňali podmienky ochrany osobných údajov.

Ďalej poslankyňa kritizovala aj neaktuálnosť zverejňovania zápisníc zo zasadnutia obecného zastupiteľstva, ktoré sú zverejnené oneskorene. So svojou kritikou sa obrátila na pracovníčky obecného úradu. Pracovníčka Mária Krátká konštatovala, že za zapisovateľa zápisnice zo zasadnutia obecného zastupiteľstva môže starostka obce určiť aj niektorého člena obecného zastupiteľstva.

Poslankyňa navrhla častejšie zvolávanie zasadnutia obecného zastupiteľstva, napr. pravidelne niektorý deň koncom mesiaca, aby sa na zasadnutí neprejednávalo veľké množstvo bodov. Starostka obce jej odpovedala, že momentálne je trend zvolávať zasadnutie 1 x za tri mesiace. Pravidelnosť zasadnutí každý mesiac nemôže zabezpečiť z dôvodu flexibilnosti riešenia, niekedy musí čakať na rôzne vyjadrenia, projekty, rozhodnutia a pod., aby mohlo OZ nadväzne prijať uznesenie. Starostka obce navrhla, že problémy obce, pokiaľ si situácia nevyžaduje prijať uznesenie obecného zastupiteľstva, sa môžu riešiť na pracovných poradách.

Poslankyňa RNDr. Jana Dugátová, CSc., predstavila prítomným zámer založenia klubu dôchodcov v obci. S vybavovaním bude nápomocná, najskôr je potrebné zabezpečiť členskú základňu, klubové priestory, neskôr, keď bude klub aktívny zabezpečiť registráciu v Jednote dôchodcov. Starostka obce prisľúbila klubovú miestnosť poskytnúť v budove Obecného úradu Veselé.

Poslanec Miloš Adamec navrhol zorganizovanie obecnej zabíjačky, s čím poslanci OZ súhlasili. Predpokladaný termín akcie je na konci fašiangového obdobia.

Starostka obce konštatovala, že v tomto období, 11. 2. 2023, organizuje obecný športový klub PLES ŠPORTOVCOV v spolupráci s obcou Veselé, ZŠ bude organizovať karneval pre deti, na konci fašiangového obdobia bude POCHOVÁVANIE BASY.

S rokom 2022 sa občania obce môžu rozlúčiť aj novoročným ohňostrojom, ktorý zabezpečí obec, starostka obce navrhuje podávať občanom pri tejto akcii občerstvenie.

Dňa 30. 11. 2022 obec Veselé organizovala posedenie s občanmi 70 ročnými a staršími. Táto akcia má dlhoročnú tradíciu, bola prerušená 2 krát z dôvodu pandemických opatrení. Hostí privítali deti Základnej školy a Ľudovej školy umenia svojim programom. Program spestrilo aj ženské duo svojim spevom a hrou na hudobných nástrojoch. Obec Veselé zabezpečila pohostenie a dopravu na požiadanie účastníkov.

6. decembra prišiel aj do našej obce Mikuláš na saniach a priviezol prítomným deťom adventné kalendáre a rozsvietil vianočný stromček.

**Uznesenia Obecného zastupiteľstva vo Veselom zo dňa 14. 12. 2022**

**Uznesenie Obecného zastupiteľstva vo Veselom č. 37/2022**

Obecné zastupiteľstvo vo Veselom

Schvaľuje

program zasadnutia obecného zastupiteľstva vo Veselom na deň 14. 12. 2022.

Prítomní 6 poslanci

Schválili 6 poslanci

**Uznesenie Obecného zastupiteľstva vo Veselom č. 38/2022**

Obecné zastupiteľstvo vo Veselom

Určuje

overovateľov zápisnice poslancov RNDr. Janu Dugátovú, CSc. a Petra Glasnáka, zapisovateľku zápisnice Bc. Máriu Krátkú.

Prítomní 6 poslanci

Schválili 6 poslanci

**Uznesenie Obecného zastupiteľstva vo Veselom č. 39/2022**

Obecné zastupiteľstvo vo Veselom

berie na vedomie

predložené uznesenia Obecného zastupiteľstva z ustanovujúceho zasadnutia zo dňa 23. 11. 2022.

Prítomní 6 poslanci

Schválili 6 poslanci

**Uznesenie Obecného zastupiteľstva vo Veselom č. 40/2022**

Obecné zastupiteľstvo vo Veselom

Berie na vedomie

1. Stanovisko hlavného kontrolóra obce Veselé k návrhu rozpočtu obce Veselé na rok 2023
2. Stanovisko hlavného kontrolóra obce Veselé k viacročnému rozpočtu obce Veselé na roky 2024-2025
3. Návrh plánu kontrolnej činnosti hlavného kontrolóra obce Veselé na I. polrok 2023
4. Záznam z kontroly pokladní obce Veselé zo dňa 11. 10. 2022.

Prítomní 6 poslanci

Schválili 6 poslanci

**Uznesenie Obecného zastupiteľstva vo Veselom č. 41/2022**

Obecné zastupiteľstvo vo Veselom

1. Schvaľuje

Rozpočet obce Veselé na rok 2023 bez programovej štruktúry.

Rozpočet príjmov 795501,00 €

Rozpočet výdavkov 771613,00 €.

1. Berie na vedomie

Rozpočet obce Veselé na roky 2024-2025

1. Schvaľuje

Úpravu rozpočtu na rok 2022 do výšky skutočných príjmov a do výšky skutočných výdavkov.

Prítomní 6 poslanci

Schválili 6 poslanci

**Uznesenie Obecného zastupiteľstva vo Veselom č. 42/2022**

Obecné zastupiteľstvo vo Veselom

Schvaľuje

1. Všeobecne záväzné nariadenie obce Veselé č. 3/2022 o dani za užívanie verejného priestranstva
2. Všeobecne záväzné nariadenie obce Veselé č. 4/2022 o poplatku za komunálne odpady a drobné stavebné odpady
3. Všeobecne záväzné nariadenie obce Veselé č. 5/2022 o dani z nehnuteľností
4. Všeobecne záväzné nariadenie obce Veselé č. 6/2022 o výške mesačného príspevku na čiastočnú úhradu výdavkov škôl a školských zariadení a určení miesta a času zápisu dieťaťa na plnenie povinnej školskej dochádzky v základnej škole.

Prítomní 6 poslanci

Schválili 6 poslanci

**Uznesenie Obecného zastupiteľstva vo Veselom č. 43/2022**

Obecné zastupiteľstvo vo Veselom

Schvaľuje

Všeobecne záväzné nariadenie obce Veselé č. 2/2022 o dani za psa.

Prítomní 6 poslanci

Schválili 5 poslanci

Neschválila poslankyňa RNDr. Jana Dugátová, CSc.

**Uznesenie Obecného zastupiteľstva vo Veselom č. 44/2022**

Obecné zastupiteľstvo vo Veselom

Schvaľuje

Odpredať nehnuteľný majetok obce Veselé vedený Okresným úradom, katastrálnym odborom, Piešťany na LV 900 a to parcelu registra C, 1781/2 zastavané plochy a nádvoria vo výmere 121 m2, v k. ú. Veselé žiadateľke: Mária Bučková, bytom Veselé 77, za cenu 10,50 €/m2, čo predstavuje celkovú dohodnutú sumu 1270,50 €, z dôvodu hodného osobitného zreteľa.

Prítomní 6 poslanci

Schválili 6 poslanci

**Uznesenie Obecného zastupiteľstva vo Veselom č. 45/2022**

Obecné zastupiteľstvo vo Veselom

Neschvaľuje

Odkúpiť od žiadateľa

Miroslava Dorčiaka, bytom Nábrežie Belanky 882/47, Partizánske – Veľké Bielice, zastúpeného Michalom Bánovským, bytom Červená 273/9, Partizánske, na základe splnomocnenia, nehnuteľnosti :

Súkromná betónová cesta na pozemku p. č. 73/14, k. ú. Ťapkové, obec Veselé

Vsakovacie zóny na pozemku p. č. 73/14, k. ú. Ťapkové, obec Veselé

Verejné osvetlenie na pozemku p. č. 73/14, k. ú. Ťapkové, obec Veselé

Pozemok p. č. 73/14, k. ú. Ťapkové, obec Veselé, LV 989 o rozlohe 1158 m2

Prislúchajúci chodník.

Prítomní 6 poslanci

Schválili 6 poslanci

Vo Veselom 14. 12. 2022

Viera Šipková

Starostka obce

Zápisnicu napísala Bc. Mária Krátká

Overovatelia zápisnice: RNDr. Jana Dugátová, CSc., Peter Glasnák